ĦAREĠ JIŻRA'... – Il-ħmistax-il Ħadd matul is-sena A – 16 ta' Lulju 2017 Il-15-il Ħadd Matul is-Sena ĦAREĠ JIŻRA'... Isaija 55, 10-11; Salm 64; Rumani 8,18-23; Mattew 13, 1-23 Il-Vanġelu Dakinhar Ġesù ħareġ mid-dar, mar f'xatt il-baħar u qagħad bilqiegħda hemm. U nġabru madwaru folol hekk kbar ta' nies li kellu jitla' fuq dgħajsa u jinżel bilqiegħda fiha; in-nies qagħdu lkoll wieqfa fuq ix-xatt, u hu beda jkellimhom fuq bosta ħwejjeġ bil-parabboli. U qalilhom : "Darba wieħed bidwi ħareġ jiżra'. Huwa u jiżra', xi żerrigħat waqgħu mal-mogħdija; ġew l-għasafar u naqqruhom. Oħrajn waqgħu f'art kollha blat, fejn ma kienx hemm wisq ħamrija, u malajr nibtu, għax il-ħamrija ma kinitx fonda; iżda mbagħad telgħet ix-xemx, u nħarqu u nixfu, għax ma kellhomx għeruq. Oħrajn waqgħu qalb ix-xewk, u x-xewk kiber magħhom u ħonoqhom. Imma oħrajn waqgħu f'art tajba, u għamlu l-frott, min mija, min sittin, u min tletin. Min għandu widnejn, ħa jisma'! " Resqu lejh id-dixxipli u staqsewh: "Għaliex tkellimhom bil-parabboli?" Hu weġibhom: "Għax lilkom ingħata li tagħrfu l-misteri tas-Saltna tas-Smewwiet; iżda lilhom dan ma kienx mogħti. Għax kull min għandu, jingħatalu, u jkollu żżejjed ukoll; iżda min ma għandux, jitteħidlu saħansitra dak li għandu. Jien għalhekk inkellimhom bil-parabboli; għax iħarsu kemm iħarsu ma jarawx, u jisimgħu kemm jisimgħu ma jifhmux. U hekk isseħħ fihom il-profezija ta' Isaija li tgħid, 'Tisimgħu kemm tisimgħu ma tifhmux, u tħarsu kemm tħarsu ma tarawx. Għax il-qalb ta' dan il-poplu twebbset: kienu tqal biex jisimgħu b'widnejhom, u għalqu għajnejhom li ma jmorrux jaraw b'għajnejhom, u jisimgħu b'widnejhom, u jifhmu b'moħħhom, u hekk ibidlu ħajjithom u jiena nfejjaqhom.' "Intom, iżda, henjin għajnejkom, għax qegħdin jaraw; henjin widnejkom, għax qegħdin jisimgħu. Tassew, ngħidilkom, li bosta profeti u nies ġusti xtaqu jaraw dak li qegħdin taraw intom u ma rawhx, u jisimgħu dak li qegħdin tisimgħu intom u ma semgħuhx! "Mela isimgħuha intom il-parabbola ta' dak li ħareġ jiżra'. Kull min jisma' l-kelma tas-Saltna u ma jifhimhiex, jersaq il-ħażin u jisraqlu dak li jkun inżera' f'qalbu: dan huwa dak li nżera' mal-mogħdija. Dak li nżera' f'art kollha blat huwa dak li jisma' l-kelma u jilqagħha minnufih bil-ferħ; imma għeruq ma jkollux fih innifsu, u għalhekk ftit idum; mbagħad jiġi fuqu l-għawġ, jew isib min iħabbtu minħabba l-kelma, u malajr jitfixkel. Dak li nżera' qalb ix-xewk huwa dak li jisma' l-kelma iżda l-inkwiet żejjed għall-ħwejjeġ tad-dinja u l-ġibda għall-ġid ta' l-art joħonqulu l-kelma, li għalhekk ma tagħmilx frott. Dak imbagħad li nżera' f'art tajba huwa dak li jisma' l-kelma u jifhimha; u tassew hu jagħmel il-frott; dan jagħmel mija, dak sittin, u l-ieħor tletin." Il-Ħsieb Il-Mulej illum jagħmlilna sfida: "Min għandu widnejh ħa jisma'." Hija sfida iebsa iżda reali. Ħafna drabi aħna ma rridux nisimgħu 'l-Mulej jew nagħmlu ta' bir-ruħna li ma smajnihx għax ma rridux min jindaħlilna fit-tip u l-mod ta' ħajja li qed ngħixu. XEWK U FROTT huma ż-żewġ realtajiet tal-ħajja tagħna. Frott u Xewk li jfissru mumenti sbieħ u oħrajn inqas sbieħ iżda li l-Mulej iridna ngħixuhom fid-dawl tal-kelma tiegħu. Huwa Hu l-bidwi li jiżra', huwa Hu li jsaqqi, huwa Hu li jaħsad. Hemm bżonn li qalbna tkun qalb fertili għall-kelma tiegħu. Ħajjitna tagħmel sens jekk nisimgħu l-kelma ta' Alla u nħarsuha. Dak biss jista' jkun ta' ġid u ta' sens għall-ħajja tagħna. Ma naħlux ħin niskandalizzaw irwieħna b'dak u bl-ieħor jekk wara kollox aħna stess m'aħniex ta' eżempju tajjeb għal dawk ta' madwarna. Il-Kelma tal-Mulej hija ċara llum dwar dan. Hemm bżonn li naċċettaw il-kelma ta' Alla u nifhmuha sew. Il-Kelma Fl-ewwel qari mill-Ktieb ta' Isaija għandna lill-Profeta jħeġġeġ lil-Lhud fl-eżilju biex ifittxu lil Alla u jafdaw fih minħabba li l-kelma tiegħu għandha qawwa kbira. Fis-Salm 64 għandna l-messaġġ li ż-żerriegħa hija l-Kelma ta' Alla li jekk taqa' f'art tajba tagħmel ħafna frott. Fl-Ittra lir-Rumani għandna lil San Pawl jurina li meta dineb, il-bniedem kaxkar miegħu fil-ħażin il-ħolqien stess, b'mod li meta feda l-bniedem dan sar jaċċetta, jifhem u jgħix din il-kelma. Il-Ħajja Kemm tassew għandek għal qalbek il-kelma ta' Alla? Kemm tassew taf dwarha? Kemm tassew din il-kelma qed tipprova tgħaddiha fl-għajxien tal-ħajja tiegħek ta' kuljum? Kemm tassew qed tapprezza li permezz ta' din il-kelma qed jasallek il-messaġġ ta' salvazzjoni lilek u lill-ħolqien kollu? Il-Kelma ta' Alla għadha l-fanal li permezz tagħha qed nara fejn nimxi? Kemm qegħdin ngħinu lil xulxin biex nagħmlu l-frott fil-ħajja tagħna? Mulej, agħmel li naċċetta l-kelma tiegħek u ngħixha jum wara jum. FEJN SEJJER?- L-erbatax-il Ħadd matul is-sena A – 9 ta' Lulju 2017 L-14 Ħadd Matul is-Sena FEJN SEJJER? QED JGĦIDLEK BIEX TMUR GĦANDU... Żakkarija 9,9-10; Salm 144; Rumani 8, 9.11-13; Mattew 11,25-30 Il-Vanġelu F'dak iż-żmien Ġesù qabad u qal: "Nfaħħrek, Missier, Sid is-sema u l-art, għax inti dawn il-ħwejjeġ ħbejthom lil min għandu l-għerf u d-dehen u wrejthom liċ-ċkejknin. Iva, Missier, għax lilek hekk għoġbok. "Kollox kien mogħti lili minn Missieri, u ħadd ma jagħraf lill-Iben jekk mhux il-Missier, kif ħadd ma jagħraf lill-Missier jekk mhux l-Iben u dak li lilu l-Iben irid jgħarrafhulu. "Ejjew għandi, intom ilkoll li tinsabu mħabbtin u mtaqqlin, u jiena nserraħkom. Ħudu fuqkom il-madmad tiegħi u tgħallmu minni, għaliex jiena ta' qalb ħelwa u umli, u intom issibu l-mistrieħ għal ruħkom. Għax il-madmad tiegħi ħelu u t-toqol tiegħi ħafif." Il-Ħsieb Ejjew għandi, u jiena nserraħkom F'liema direzzjoni sejjer fil-ħajja tiegħek? Dejjem teqred... dejjem tgerger aktar ma jgħaddi ż-żmien? Il-Mulej illum qed jagħmillek stedina li hija sfida kontra l-kurrent tal-ħajja. Illum tfittex soluzzjoni kullimkien barra għandu. Tipprova ssib mistrieħ f'kull rokna tad-dinja u ma tersaqx lejn il-qalb tiegħu. Imma kemm ser indumu nagħmlu farsa mill-ħajja tagħna? Kemm ser indumu nkunu boloh? Qed jistedinna u ndawru wi ċċna? Fl-ewwel qari tal-lum għandna lil Żakkarija jeħodha kontra l-poplu Lhudi li wara l-eżilju kien qed jimmaġina xi ħaġa glorjuża... iżda Żakkarija jwiegħed li ġej Sultan Ġust li miegħu tasal il-ġustizzja. Kemm-il darba aħna wkoll għamilna bħall-poplu Lhudi. Min jaf x'immaġinajna li lest jagħmel magħna ħwejjeġ kbar u lanqas biss nindunaw. Meta naqra l-Vanġelu tal-lum nifakar f'Santa Katerina ta' Siena li għax intelqet f'idejn il-Mulej għamlet ħwejjeġ kbar u saħansitra l-Papa Pawlu VI għamilha Duttur tal-Knisja... u din kienet mara sempliċi u illitterata. Il-Kelma L-ewwel qari huwa meħud mill-Ktieb tal-Profeta Żakkarija fejn għandna l-poplu Lhudi li jirritorna mill-eżilju mingħajr setgħa politika. Huwa poplu sbandat iżda Żakkarija jwiegħed Sultan ġust u umli. Fis-Salm Responsorjali, meħud minn Salm 144, għandna tifħir lill-Mulej li huwa ta' qalb ħelwa u umli. It-tieni qari huwa meħud mill-Ittra ta' San Pawl lir-Rumani fejn għandna twissija ta' l-Appostlu biex ngħixu fid-dawl tar-rieda t'Alla u mhux skond il-ġibdiet tal-ġisem. Fil-Vanġelu Ġesù jfaħħar lil min hu ta' qalbu ċkejkna kif ukoll jistieden lil dawk li għandhom bżonn l-għajnuna tiegħu biex imorru għandu. Il-Ħajja Kemm tassew qed tafda ħajtek KOLLHA f'idejn Ġesù? Kemm għandek kuntatt miegħu? Kemm tassew qed tgħix mhux skond il-ġibdiet tal-ġisem? Kapaċi tikkontrolla lilek innifsek? Ġesù jfaħħar l-umiltà. Inti inkluż? Mulej, għallimni niġi għandek. MINGĦAJR KOMPROMESSI – It-8 Ħadd matul is-sena A – 26 ta' Frar 2017 It-8 Ħadd Matul is-Sena MINGĦAJR KOMPROMESSI Il-Vanġelu "Ħadd ma jista' jaqdi żewġ sidien; għax jew ikun jobgħod lil wieħed u jħobb lill-ieħor, jew jintrabat ma' wieħed u jistmell lill-ieħor. Ma tistgħux taqdu lil Alla u lill-flus. L-inkwiet u t-tħassib "Għalhekk ngħidilkom: tinkwetawx ruħkom għal ħajjitkom, x'se tieklu jew x'tixorbu, anqas għal ġisimkom x'se tilbsu. Jaqaw il-ħajja m'hijiex aqwa mill-ikel, u l-ġisem aqwa mill-ilbies? Ħarsu lejn l-għasafar tas-sema; la jiżirgħu u lanqas jaħsdu u lanqas igeddsu fl-imħażen, u madankollu Missierkom li hu fis-smewwiet jitmagħhom! Intom ma tiswewx aktar minnhom? U min minnkom, bl-inkwiet kollu tiegħu, se jseħħlu jtawwal għomru mqar b'jum wieħed biss? U għall-ilbies għalfejn tinkwetaw ruħkom? Ħarsu lejn il- ġilji ta' l-għelieqi, kif jikbru! U la jitħabtu u lanqas jinsġu. Madankollu, ngħidilkom, anqas Salamun, fil-glorja kollha tiegħu, ma kien jilbes bħal wieħed minnhom. Mela jekk Alla jlibbes hekk imqar ħaxixa selvaġġa li llum hawn u għada tinxteħet fil-forn, kemm aktar lilkom, nies ta' fidi ċkejkna! Għalhekk toqogħdux tinkwetaw ruħkom u tgħidu, "X'se nieklu?' jew 'X'se nixorbu?' jew 'X'se nilbsu?', għax dawn huma kollha ħwejjeġ li jfittxuhom il-pagani. Imma Missierkom li hu fis-smewwiet jaf li dan kollu teħtiġuh. Mela fittxu l-ewwel is-Saltna u l-ġustizzja ta' Alla, u dan kollu jingħatalkom ukoll. Mela toqogħdux tħabblu raskom għall-għada, għax il-jum ta' għada jħabbel rasu hu għalih innifsu. Biżżejjed hu għall-jum it-taħbit tal-ġurnata." Il-Ħsieb Mela toqogħdux tħabblu raskom għall-għada, għax il-jum ta' għada jħabbel rasu hu għalih innifsu Ħafna drabi nidħlu f'kompromessi fil-ħajja tagħna minħabba l-mentalita' li qed tinbet fina. Ipprova laqqat minn kullimkien. Għix il-mument preżenti mhux fl-għażliet iżda skond kemm se tgawdi. Bejn Alla u x-xitan. Ħu ċ-ċans tal-mument. Daqqa naħa u daqqa oħra. Mhux hekk iddur ir-rota? Illum Ġesù jridna nkunu tassew radikali bl-għażliet ta' ħajjitna. Ma tistgħux taqdu żewġ sidien. Ma tistgħux taqdu lil Alla u lill-flus. IRRIDU NAGĦMLU GĦA|LA... nintelqu f'idejh. Alla jieħu ħsieb ta' kollox u ta' kulħadd. Mhux ser jinsa la lili u lanqas lilek. Il-Providenza qiegħda fostna... imma rridu nindunaw biha aħna. Il-Kelma L-ewwel qari huwa mill-Ktieb tal-Profeta Isaija fejn insibu li l-Profeta jxebbah lil Alla ma' omm li ma tinsa qatt lil binha. Inkunu tassew nonqsuh jekk ngħidu li hu nsiena jew ħalliena. Fis-Salm 61 għandna għajta li f'Alla biss il-mistrieħ ta' ruħna. Fit-Tieni Qari nsibu silta mill-Ewwel Ittra ta' San Pawl lill-Korintin. Il-ministri ta' Kristu ntgħażlu minnu u f'idejhom huma fdati l-misteri ta' Alla. Hemm bżonn għalhekk li l-amministraturi jkunu responsabbli ta' din il-missjoni fdata lilhom. Fil-Vanġelu tal-lum, meħud minn San Mattew, għandna lil Ġesù li jgħidilna li jeħtieġ li l-ewwel post fil-ħajja tagħna nagħtuh lil Alla. Ma nistgħux inħallu affarijiet oħrajn jiddominaw il-ħajja u l-qalb tagħna. Il-Ħajja X'hemm fiċ-ċentru ta' qalbek? Kemm tassew tafda fil-Providenza t'Alla? Kemm tħares u tafda lil Alla bħala OMMOK? Kemm temmen fil-Mulej u kemm tafda fil-Kelma tiegħu? F'dinja komplikata b'ħajja li qed inkomplu nikkomplikawha aħna jeħtieġ illum aktar minn qabel li nafdaw il-ħajja kollha tagħna f'idejn Alla. Mulej, f'idejk, nafda l-ħajja tiegħi. IL-FQAR: HENJIN JEW IMSIEKEN? – Ir-4 Ħadd Matul is-Sena A – 29 ta' Jannar 2017 Ir-4 Ħadd Matul is-Sena IL-FQAR: HENJIN JEW IMSIEKEN? Sofonija 2,3:3,12.13; Salm 145; Korintin 1,26-31; Mt 5: 1-12a Il-Vanġelu F'dak iż-żmien, kif ra l-folol, Ġesù tala' fuq il-muntanja, qagħad bilqiegħda, u resqu lejh id-dixxipli tiegħu. Fetaħ fommu u qabad jgħallimhom u jgħid: "Henjin il-foqra fl-ispirtu, għax tagħhom hija s-Saltna tas-Smewwiet. Henjin l-imnikkta, għax huma jkunu mfarrġa. Henjin ta' qalbhom ħelwa, għax huma jkollhom b'wirthom l-art. Henjin dawk li huma bil-ġuħ u bl-għatx tal-ġustizzja, għax huma jkunu mxebbgħin. Henjin dawk li jħennu, għax huma jsibu ħniena. Henjin dawk li huma safja f'qalbhom, għax huma jaraw lil Alla. Henjin dawk li jġibu l-paċi, għax huma jissejħu wlied Alla. Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet. Henjin intom, meta jgħajrukom u jippersegwitawkom u jaqilgħu kull xorta ta' ħażen u gideb kontra tagħkom minħabba fija. Ifirħu u thennew, għax ħlaskom kbir fis-smewwiet." Il-Ħsieb Jien Hieni? F'ħajja li tippriedka lussu, kumdità u flus; f'ħajja fejn kull diskors fuq sagrifiċċju jistona, il-Vanġelu tal-lum jidher bla sens. Jidher bla sens kważi anki għal dawk li llum ukoll sejrin għall-quddiesa tal-Ħadd. Iżda l-Liturġija tal-Kelma tal-lum tgħinna u tgħallimna biex nifhmu aktar il-faqar ta' l-ispirtu fil-ħajja. Nifhmu aktar kif mhux biss għandna ngħinu lill-fqar imma aħna stess niftaqru biex inkunu nistgħu mhux biss naċċettaw il-Mulej fil-ħajja tagħna, iżda fuq kollox biex inħallu lill-Mulej jimliena hu u mhux nimtlew aħna b'dak kollu li jifga kull sens reliġjuż fil-ħajja tagħna. Il-Kelma Fl-Ewwel Qari tal-lum għandna silta mill-ktieb tal-Profeta Sofonija fejn il-Profeta, minkejja t-tifrik u l-umiljazzjoni li Israel, fis-sena 640, kien għaddej minnha, jagħraf li l-Mulej se jkompli l-missjoni tas-salvazzjoni permezz ta' dawk li huma l-umli u foqra. L-umli ta' l-art se jkollhom l-appoġġ sħiħ ta' Alla. Alla se jerfa' kontinwament u jgħin lill-fqir li jafda f'idejn Alla. Dan huwa l-messaġġ li joħroġ mis-Salm Responsorjali tal-lum fejn jurina li huma l-umli li jġarrbu tassew il-ferħ. It-Tieni Qari, meħud mill-Ittra ta' San Pawl Appostlu lill-Korintin, jurina li Alla "għażel il-ħwejjeġ boloh tad-dinja biex iħawwad l-għorrief." Fil-Vanġelu ta' San Mattew għandna l-bidu tad-diskors tal-muntanja. Diskors li juri fil-beraħ ir-radikalità tal-Vanġelu. Quddiem dan id-diskors m'hemmx indeċiżjoni. Trid għażla ċara u soda b'konvinzjoni. Il-Ħajja Quddiem id-diskors li jagħmel Ġesù llum għandna għażla xi nwettqu: jew ir-radikalità ta' għażla li ġġib il-vera bidla fil-ħajja u fil-qalb tagħna, jew inkomplu ngħixu fil-medjokrità. Hemm bżonn li nagħrfu u nistaqsu kemm tassew fil-ħajja qed inkunu nies ta' ħniena u ta' servizz għal ta' madwarna. X'tip ta' għerf qed tfittex għall-ħajja tiegħek? Dak mogħti minn Alla lill-umli jew dak li jiswa biex ineffaħ il-persuna li mhix id-dinjità tal-persuna. Hemm bżonn li bl-għemil tagħna f'ħajjitna nfittxu aktar il-ġustizzja u l-umiltà. Mulej Ġesù nitolbok tgħinni biex f'għemili u f'ruħi nkun dejjem fqir u umli. Kattar Fina l-Fidi – Is-27 Ħadd matul is-sena Ċ – 2 t'Ottubru 2016 Is-27 Ħadd Matul is-Sena KATTAR FINA L-FIDI! Ħabakkuk 1,2-3:2,2-4; Salm 94; 2 Tim 1,6-8,13-14; Luqa 17, 5-10 Qari mill-Evanġelju skont San Luqa: F'dak iż-żmien, l-appostli qalu lill-Mulej: "Kattar fina l-fidi!" Weġibhom il-Mulej: "Kieku kellkom fidi mqar daqs żerriegħa tal-mustarda, kontu tgħidu lil din is-siġra tat-tut: "Inqala' u mur tħawwel fil-baħar," u hi kienet tisma' minnkom. Wieħed minnkom ikollu qaddej qiegħed jaħrat jew jirgħa; meta jidħol mill-għalqa x'se jgħidlu: "Ejja, isa, u oqgħod għall-ikel"? jew: "Lestili x'niekol, ilbes il-fardal u newwilli sa ma niekol u nixrob jien, u mbagħad tiekol u tixrob int"? Jaqaw se jroddlu ħajr lill-qaddej talli jkun għamel li ordnalu? Hekk ukoll intom, meta tagħmlu kulma tkunu ordnati, għidu: "Aħna qaddejja li ma niswew għal xejn; għamilna biss dak li kellna nagħmlu." Il-Ħsieb Kieku kellkom fidi mqar daqs żerriegħa tal-mustarda, kontu tgħidu lil din is-siġra tat-tut: "Inqala' u mur tħawwel fil-baħar," u hi kienet tisma' minnkom. Issib ħafna llum li jtennu li jgħaddu minn mumenti li mhux biss jeħduha kontra Alla iżda xi kultant m jħossuhomx li għadhom jemmnu fih. Itennu li jgħaddu minn mumenti ta' dlamijiet u jistqarru li għalihom ma hemmx aktar is-salvazzjoni. U meta jagħmlu hekk tassew jintelqu mal-kurrent. Iżda min ma jgħaddix minn kriżi ta' fidi? Nafu b'xi ħadd fost l-akbar qaddisin li ma kellux il-mumenti iebsa tal-fidi tiegħu? Huwa għalhekk li filwaqt li l-Appostli jtennu u jistaqsu lill-Mulej biex "ikattar fihom il-fidi", il-Mulej jirrispondi li hemm bżonn li nemmnu aktar, li jkollna aktar fidu`ja f'dak kollu li Alla jagħmel magħna. Illum ta' min nistaqsu lilna nfusna jekk aħniex kuntenti bil-fidi tagħna. Ma' xiex qed norbtu l-fidi tagħna u kif qed nippruvaw inkabbru din l-istess fidi? Fil-Ħdud li għaddew il-Mulej itenni li lkoll kemm aħna rridu ninżgħu mis-suppervja u l-egoiżmu, u biex inkunu appostli ta' Kristu rridu nġorru kuljum is-salib tagħna li wara kollox ikun qed jgħinna nġorruh Hu stess. Il-messaġġ li joħroġ mill-Kelma tal-Mulej li tinqara llum huwa wieħed qawwi li jagħmlilna kuraġġ sabiex nimxu aktar wara l-Mulej biex tikber fina l-fidi. Il-Kelma L-Ewwel Qari tal-lum huwa meħud mill-Ktieb tal-Profeta Ħabakkuk fejn insibu li l-profeta kien qed igerger ma' Alla għall-inġustizzji li kienu qed isiru lill-poplu. Alla jtenni li se jibgħat lill-Kaldin bħala kastig, iżda dawk li kellhom fidi kbira kienu se jsalvaw. Is-Salm Responsorjali minn Salm 94 huwa stedina biex nisimgħu l-leħen tal-Mulej u ma nwebbsux qalbna. Huwa stedina biex infaħħru bil-hena lill-Mulej, biex ngħajtu bil-ferħ lill-blata tas-salvazzjoni tagħna. Fit- Tieni Qari, meħud mit-Tieni Ittra ta' San Pawl lil Timotju, insibu d-diffikultaÏ kbira li tkun xhud ta' Kristu għat-tħabbir tal-Vanġelu. Minkejja tant diffikultajiet hemm bżonn li nkomplu nkunu qrib tal-Mulej. Fil-Vanġelu tal-lum, meħud minn San Luqa, għandna lill-Appostli jistaqsu lil Ġesù biex ikattar fihom il-fidi. Il-Mulej iwieġeb li hemm bżonn li jkollhom il-fidi u jqisu dejjem lilhom infushom bħala qaddejja li jagħmlu biss dak li kellhom jagħmlu. Il-Ħajja 1. Hemm bżonn li aħna wkoll nitolbu lill-Mulej ikattar fina l-fidi. 2. Irridu iżda nagħmlu ftit eżami tal-kuxjenza. Kif jista' jkattar fina l-fidi? Qegħdin inħallu l-grazzja taħdem fina? 3. Kemm tassew qed nisimgħu u ngħixu l-Kelma tal-Mulej li tagħti l-ħajja? 4. Il-fidi titkattar fina meta nkunu mal-Mulej u tal-Mulej, meta nwettqu r-rieda tiegħu. 5. Lill-Mulej nitolbuh jiftħilna għajnejna u qalbna għad-don tal-grazzja li għandu għalina. li minkejja d-diffikultajiet kollha tkattar fija l-fidi biex inkun eżempju ħaj tal-miġja tiegħek fid-dinja. ISSA L-WAQT LI TEMMEN U TĦENN – Is-26 Ħadd matul is-sena Ċ – 25 ta' Settembru 2016 Is-26 Ħadd Matul is-Sena ISSA L-WAQT LI TEMMEN U TĦENN Għamos 6, 1a, 4-7; Salm 145; 1 Timotju 6, 11-16; Luqa 16: 19-31 Qari mill-Evanġelju ta' San Luqa (16: 19-31) " Mela kien hemm raġel għani, jilbes il-porpra u għażel mill-ifjen; l-hena tiegħu kien li kuljum jagħmel ikla mill-aħjar. U wieħed fqir jismu Lazzru, li kellu ġismu ġerħa waħda, kien imur jinxteħet ħdejn il-bieb ta' daru, bix-xewqa li jixba' b'dak li jaqa' mill-mejda ta' l-għani. Sa l-klieb kienu jmorru jilagħqu l-ġrieħi tiegħu. Ġara li l-fqir miet, u l-anġli ħaduh fi ħdan Abraham. Mbagħad miet ukoll l-għani, u difnuh. Dan, kif sab ruħu fi tbatijiet ħorox f'Art l-Imwiet, rafa' ħarstu, u mill-bogħod lemaħ lil Abraham, b'Lazzru fi ħdanu. U għolla leħnu u qallu, 'Missier Abraham, ikollok ħniena minni u ibgħat lil Lazzru jbill tarf sebgħu fl-ilma ħa jtaffili n-nixfa li għandi fi lsieni, għax qiegħed ninħaqar wisq f'dan in-nar.' 'Ibni,' qallu Abraham, 'ftakar li t-tajjeb tiegħek irċevejtu f'ħajtek; hekk ukoll Lazzru, il-ħażin irċevieh f'ħajtu. Imma issa hu hawnhekk qiegħed jitfarraġ, waqt li inti qiegħed tbati. Barra minn dan, hemm vojt bla qjies bejnkom u bejnna, biex min ikun irid jaqsam minn hawn għal għandkom ma jkunx jista', u anqas ma jgħaddu minn hemm għal għandna.' Qallu l-għani, 'Mela nitolbok, missier, ibagħtu f'dar missieri, għax għandi ħames aħwa, ħalli jagħmlilhom twissija kif imiss, li ma jmorrux huma wkoll jiġu f'dan il-post ta' tbatijiet ħorox!' Qallu Abraham, 'Għandhom lil Mosè u l-Profeti; jisimgħu lilhom.' 'Le, missier Abraham,' qallu dak, 'imma jekk imur għandhom xi ħadd mill-imwiet, jindmu.' Iżda wieġbu Abraham, 'Jekk ma jisimgħux lil Mosè u l-Profeti, anqas jekk iqum xi ħadd mill-imwiet ma jemmnu.' " min hu l-fqir? Il-Ħsieb Il-Mulej jagħmel kollox b'ħaqq ġust magħna, iżda kemm tassew aħna qed nagħmlu l-istess mal-proxxmu tagħna? Ħafna drabi faċli nippuntaw subgħajna biex nikkundannaw inġustizzji li jkunu qed iseħħu f'pajjiżna jew barra minn pajjiżna, fuq il-faqar li hawn, fuq il-qtil li jsir, fuq ir-rata ta' mibegħda li qed tikber fid-dinja.... iżda kemm tassew qed nagħrfu li ħafna drabi l-inġustizzji nistgħu nagħmluhom aħna fil-familji tagħna, fuq il-post tax-xogħol, fl-iskola, fil-komunitajiet tagħna? Kelma żejda li tgħid, att ta' karità li ma tagħmilx, mibegħda li tkompli tifnik minn ġewwa, għażż li jwaqqfek milli tgħin lil xi ħadd u l-bqija. Kemm tassew fil-ħajja tagħna ta' kuljum ngħixu l-ġustizzja? Irridu li kulħadd ikun ġust magħna iżda aħna kif qed ngħixu ma' ħaddieħor? Il-Kelma Fl-Ewwel Qari, meħud mill-Ktieb ta' Għamos insibu messaġġ attwali li min għandu l-ġid ma għandux jagħlaq għajnejh għad-dehra tal-fqir u widnejh għall-karba tiegħu. Is-Salm Responsorjali li ntennu flimkien huwa għajn ta' tifħir lill-Mulej għaliex: "Il-Mulej jeħles l-imjassrin; Il-Mulej jiftaħ għajnejn l-għomja Il-Mulej jerfa' l-milwijin Il-Mulej iħobb il-ġusti." Huwa minn dan is-salm li nindunaw li l-Mulej huwa ġust u jimxi spalla ma' spalla mal-batut. Fit-Tieni qari, meħud mill-Ewwel Ittra ta' San Pawl lil Timotju, l-Appostlu jħeġġu biex jibqa' jissielet sa l-aħħar. Ir-raġunijiet huma tlieta: L-istqarrija li għamel Timotju fil-Magħmudija tiegħu quddiem ħafna xhieda; L-eżempju ta' Kristu; l-istennija tad-dehra ta' Sidna Ġesù Kristu. Fil-Vanġelu ta' San Luqa, is-silta tal-lum tmur ma' dik li qrajna fl-Ewwel Qari mill-Profeta Għamos. Hija kundanna għall-egoiżmu ta' l-għonja li ma jagħtux każ tal-fqir u l-batut. Il-Ħajja Kemm huma importanti fil-ħajja tiegħek il-foqra u l-imġarrbin? Qatt ippruvajt tgħinhom? Kemm tassew, fil-ħajja tiegħek ta' kuljum, tagħti każ persuni li għandhom bżonn l-għajnuna tiegħek u tgħinhom? Il-Mulej jerfa' lill-fqir u l-batut. Inti qatt erfajt lil xi ħadd mill-miżerja tiegħu b'kelma ta' faraġ jew b'ġest ta' solidarjetà? Qatt għamilt quddiem Ġesù eżami tal-kuxjenza dwar l-egoiżmu fil-ħajja u l-attitudni tiegħek? Kemm qed tipproġetta l-futur tiegħek, hi x'inhi l-età, fuq atti ta' solidarjetaÏ ma' min huwa fil-bżonn? Mulej, għinni li fl-għażliet li nagħmel kuljum nagħżel il-veru ġid nagħżel lilek! Il-25 Ħadd matul is-sena – Sena Ċ – 18 ta' Settembru 2015 Il-25 Ħadd Matul is-Sena AMMINISTRAZZJONI TAJBA MAL-FQIR U L-BATUT Għamos 8: 4-7; Salm 112; 1 Tim 2:1-8; Luqa 16: 1-13 Qari mill-Evanġelju ta' San Luqa (16: 1-13) Qal ukoll lid-dixxipli tiegħu: "Kien hemm raġel għani li kellu amministratur, u lil dan xlewh lil sidu li kien qiegħed iberbaqlu ġidu. Għalhekk is-sid sejjaħlu u qallu, 'Dan x'inhu li qiegħed nisma' fuqek? Agħtini kont ta' l-amministrazzjoni tiegħek, għax ma tistax tibqa' iżjed amministratur tiegħi.' L-amministratur bejnu u bejn ruħu qal, 'Issa x'sejjer nagħmel, ladarba sidi se jneħħini mill-amministrazzjoni? Immur nagħżaq? Ma niflaħx. Nittallab? Nistħi. Naf x'nagħmel, ħalli meta nitwarrab minn fuq din l-amministrazzjoni, nsib lil ħaddieħor li jilqagħni għandu.' U wieħed wieħed bagħat għal dawk li kellhom jagħtu lil sidu. 'Kemm għandek tagħtih lil sidi?' staqsa lill-ewwel wieħed. 'Mitt barmil żejt,' wieġbu dak. 'Oħroġ il-karti tiegħek,' qallu l-amministratur, 'oqgħod bilqiegħda malajr u ikteb ħamsin.' Lil ieħor staqsieh, 'U int, kemm għandek tagħti?' 'Mitt xkora qamħ,' wieġbu. Qallu, 'Oħroġ il-karti tiegħek u ikteb tmenin.' U s-sid faħħru lil dak l-amministratur ħażin talli ħadem b'rasu. Għax ulied din id-dinja jimxu bil-għaqal aktar minn ulied id-dawl ma' min hu tal-qatgħa tagħhom. U jiena ngħidilkom, agħmlu għalikom infuskom ħbieb ta' qligħ il-ħżunija, ħalli meta jonqoskom, jilqgħukom fl-għerejjex ta' dejjem. Min hu fidil f'ħaġa tassew żgħira, hu fidil ukoll fil-ħafna; min hu diżonest f'ħaġa tassew żgħira, hu diżonest ukoll fil-ħafna. Jekk mela ma wrejtux ruħkom fidili fil-qligħ il-ħażin, min se jafdalkom il-ġid veru? U jekk ma wrejtux ruħkom fidili f'dak li hu ta' ħaddieħor, min se jagħtikom dak li hu tagħkom? Ebda qaddej ma jista' jaqdi żewġ sidien, għax jew ikun jobgħod lil wieħed minnhom u jħobb lill-ieħor, jew jintrabat ma' wieħed u jistmell lill-ieħor. Ma tistgħux taqdu lil Alla u lill-flus." Il-Ħsieb Ebda qaddej ma jista' jaqdi żewġ sidien Ebda qaddej ma jista' jaqdi żewġ sidien... Ma tistgħux taqdu lil Alla u lill-flus. Ġesù ma jdurx mal-lewża. Permezz tal-parabbola ta' l-amministratur, Ġesù jrid ikompli jurina li biex inkunu dixxipli tiegħu hemm bżonn li nevitaw il-kompromessi perikolużi. Illum kulħadd jersaq biex jgħid u jagħmel kollox għall-flus. Familji mkissra, ħajjiet jintilfu, dan kollu għax inpoġġu l-valur tal-flus qabel il-valur assolut li huwa Alla. U propju hawn hija l-għażla tal-ħajja tagħna. Il-Mulej iridna nkunu amministraturi tajba u onesti ta' dak li tana. U x'tana l-Mulej? Tana kollox: tana d-doni, tana dak kollu li wieħed jista' jimmaġina. Ħafna drabi aħna ma nagħtux każ, anzi aħna stess nagħmlu kompromessi ma' affarijiet li jbegħduna mill-Mulej. Illum il-messaġġ li jrid jgħaddilna l-Mulej huwa biex nagħmlu għażla ċara u soda fil-ħajja tagħna. Ma nistgħux naqdu żewġ sidien. L-għażla hija f'idejna. Ta' min għalhekk jifli b'reqqa l-messaġġ tal-kelma li l-Mulej irid jgħaddilna llum. Il-Kelma Fl-Ewwel Qari tal-lum, meħud mill-Profeta Għamos, insibu lil dan il-profeta bil-kitbiet tiegħu dwar il-ġustizzja so`jali. Huwa tela' fit-tempju ta' Bethel u `anfar lil dawk li kienu jkasbru lill-fqir. Fis-Salm Responsorjali tal-lum, meħud minn Salm 112, għandna innu lill-Mulej li jgħin u jerfa' l-fqir. " Hu jerfa' mit-trab l-imsejken u jerfa' l-fqir mill-miżbla, biex mal-kbarat iqiegħdu mal-kbarat tal-poplu tiegħu. " Fit-Tieni Qari tal-lum, meħud mill-Ewwel Ittra ta' San Pawl lil Timotju, għandna t-twissija ta' San Pawl li ĦADD ma għandu jitħalla barra mit-talb fil-pubbliku għax Alla jrid li kulħadd isalva. Fil-Vanġelu ta' San Luqa għandna lil Ġesù jgħallimna kif għandna nużaw tajjeb il-ġid tad-dinja. Il-Ħajja Ġesù jurina li l-ġid li jkollna rridu nużawh tajjeb. Hemm bżonn li ngħinu lil min huwa fil-bżonn u nħarsu 'l fuq għax il-valur assolut fil-ħajja tagħna jibqa' Alla. Irrifletti ftit. Kemm għandek kompromessi ħajjin fil-ħajja tiegħek? Liema huwa l-veru Alla ta' ħajtek? Alla l-Missier jew il-flus li saru alla falz għalik? Kif qed tuża l-ġid tiegħek? Bi prospettivi li tistagħna aktar? U wara din il-ħajja x'se tieħu miegħek fis-sema? Kemm qed ngħinu minn dak li għandna lil-fqir u l-batut? inti tagħtini ħafna, u jiena ftit li xejn nagħtik lura. Għinni nħares madwari u narak fil-fqir u ngħinek Mulej. L-24 Ħadd matul is-sena – Sena Ċ – 11 ta' Settembru 2016 L-24 Ħadd Matul is-Sena JERFAGĦNA MILL-MEDJOKRITÁ Eżodu 32:7-11; 13-14; Salm 50; 1 Timotju 1, 12-17; Luqa 15: 1-32 Qari mill-Evanġelju ta' San Luqa (15: 1-32) F'dak iz-zmien, il-pubblikani u l-midinbin kienu jersqu lejn Ġesù bi ħġarhom biex jisimgħuh. U kemm il-fariżej u kemm il-kittieba kienu jgemgmu u jgħidu: «Nies midinba jilqa' għandu dan u jiekol magħhom.» Ġesù qabad u qalilhom din il-parabbola: «Min hu dak fostkom li jkollu mitt nagħga u jitlef waħda minnhom, u ma jħallix id-disgħa u disgħin l-oħra fid-deżert biex imur wara l-mitlufa sa ma jsibha? U meta jsibha, jifraħ biha u jerfagħha fuq spallejh, imur id-dar, isejjaħ għandu lil ħbiebu u l-ġirien, u jgħidilhom: "Ifirħu miegħi, ghax sibt in-nagħga li kienet intilfitli." Ngħidilkom li l-istess jiġri fis-smewwiet: ikun hemm aktar ferħ ghal midneb wieħed li jindem milli għal disgħa u disgħin bniedem tajjeb li ma kellux bżonn ta' ndiema. Jew min hi dik il-mara li jkollha għaxar drakmiet u titlef waħda minnhom, li mhijiex sejra tixgħel il-musbieħ u tiknes id-dar, u tibqa' tfittex bil-għaqal sa ma ssibha? U meta ssibha, issejjaħ għandha lil ħbiebha u l-ġirien, u tgħidilhom: "Ifirħu miegħi, ghax sibt id-drakma li kienet intilfitli." Ngħidilkom jien li l-istess ferħ ikun hemm fost l-anġli ta' Alla ghal midneb wieħed li jindem.» Qalilhom ukoll: «Kien hemm raġel li kellu żewġ ulied. Iż-żgħir qal lil missieru: "Missier, agħtini s-sehem li jmiss lili mill-ġid." U dak qassmilhom il-ġid. Ma kienux għaddew wisq ġranet, meta ż-żgħir sarr kollox u telaq minn beltu lejn pajjiż imbiegħed, u hemmhekk berbaq ġidu kollu f'ħajja mtajra. Meta ħela kulma kellu, fuq dak il-pajjiż waqa' ġuħ kbir, u beda jħoss ruħu fil-bzonn. U mar daħal ma' wieħed minn dak il-pajjiż, li bagħtu fir-raba' tiegħu jirgħa l-ħniezer. Kien jixtieq kieku jimla żaqqu mqar bil-ħarrub li kienu jieklu l-ħniezer, imma ħadd ma kien jagħtih. Imbagħad daħal fih innifsu u qal: "Kemm lavranti ma' missieri għandhom ħobz bix-xaba', u jien qiegħed hawn immut bil-ġuħ! Ħa nqum u mmur għand missieri, u ngħidlu: Missier, dnibt kontra s-sema u kontra tiegħek; ma jistħoqqlix iżjed nissejjaħ ibnek; żommni b'wieħed mill-lavranti tiegħek." Qam, u telaq għal għand missieru. Iżda kif kien għadu fil-bogħod missieru lemħu u tħassru, u b'ġirja waħda mar inxteħet fuq għonqu u biesu. Qallu ibnu: "Missier, dnibt kontra s-sema u kontra tiegħek; ma jistħoqqlix iżjed nissejjaħ ibnek." Iżda l-missier qal lill-qaddejja tiegħu: "Isaw! Ġibulu l-isbaħ libsa u xidduhielu, libbsulu ċ-ċurkett f'sebgħu u s-sandli f'riġlejh! Ġibu l-għoġol l-imsemmen u oqtluh, ħa nieklu u nagħmlu festa, għax dan ibni kien mejjet u raġa' qam, kien mitluf u nstab!" U għamlu festa. Mela ibnu l-kbir kien fl-għalqa. Huwa u rieġa' lura, kif wasal qrib id-dar sama' daqq u żfin. Sejjaħ wieħed mill-qaddejja u staqsieh dak x'kien. Qallu dak: "Hawn ħuk, u missierek qatillu l-għoġol l-imsemmen, għax raġa' kisbu qawwi u sħiħ." Hu inkorla, u ma riedx jidħol ġewwa, iżda missieru ħareġ jitolbu jidħol. Iżda hu qal lil missieru: "Ara, ili dawn is-snin kollha naqdik, kelmtek ma ksirthielek qatt, u kieku qatt tajtni ġidi lili biex nagħmel ikla u nifraħ ma' ħbiebi! Imbagħad jiġi dan ibnek, li belagħlek ġidek man-nisa żienja, u lilu toqtollu l-għoġol l-imsemmen!" Wieġbu missieru: "Ibni, inti dejjem miegħi, u kulma hu tiegħi huwa tiegħek. Imma kien meħtieg li nagħmlu festa u nifirħu, ghax dan ħuk kien mejjet u raga' qam, kien mitluf u nstab."» Il-Kelma tal-Mulej R. Tifħir lilek Kristu Ibni, inti dejjem miegħi, u kulma hu tiegħi huwa tiegħek. Imma kien meħtieg li nagħmlu festa u nifirħu, ghax dan ħuk kien mejjet u raga' qam, kien mitluf u nstab. Il-Ħsieb In-nagħġa l-mitlufa, id-drakma l-mitlufa, l-iben il-ħali. Huma stejjer li smajniehom ħafna drabi. Li tgħallimna bl-amment. Huma stejjer ta' telfiet u sejbiet. Stejjer ta' falliment u ta' kisbiet. Huma l-istejjer tal-ħajja tagħna. Iżda kemm tassew aħna nagħrfu li l-Mulej iridna miegħu? Aħna tiegħu u ma jrid lil ħadd, ħadd, jintilef. Iva, il-Mulej lest li jirriskja kollox għalija u għalik biex ma nintilfux. Aħna ħafna drabi ma nagħmlux l-istess. Lesti li kontinwament naħsbu ħażin fuq dak u fuq l-oħra; lesti li nagħtu ġudizzju ħażin, lesti li nxerrdu l-falsità basta nibqgħu minn fuq, lesti għal kull kompromess. Ma jimpurtani minn xejn u minn ħadd. Kif għandna l-wi" inħarsu lejn Kristu msallab u ngħidu li aħna nsara u nibqgħu inżommu din l-attitudni? Il-Vanġelu tal-lum ma jridx jgħallimna.... iridna ninbidlu. Iridna nifhmu li Ġesù jrid jgħollina u jerfagħna mill-medjokrità ta' għażliet foloz u ħżiena fil-ħajja tagħna. Bil-libertà kollha nistgħu nagħżlu l-kuntrarju ta' dak li ġabilna Ġesù, iżda meta nagħmlu hekk inkunu qed inġibu l-kundanna b'idejna stess. Il-Kelma L-Ewwel Qari huwa meħud mill-Ktieb ta' l-Eżodu. Il-poplu jibdel lil Alla ma' xbihat ta' allat qarrieqa. Il-poplu jinsa dak li wettaq miegħu l-Mulej. Fis-Salm Responsorjali, meħud minn Salm 50, għandna l-qawma mill-miżerja. Hija talba ta' ħniena lil Alla: " Ikollok ħniena minni, o Alla, fi tjubitek. Fil-kobor tal-ħniena tiegħek ħassar ħtijieti." It-Tieni Qari, meħud mill-Ewwel Ittra lil Timotju, San Pawl jirrakkonta l-bidla mill-qiegħ li saret fih malli ltaqa' ma' Kristu. Il-konverżjoni u s-sejħa ta' Pawlu juru l-ħniena u l-imħabba ta' Alla. Fil-Vanġelu ta' San Luqa għandna r-rakkont tal-parabboli tan-nagħġa l-mitlufa, tad-drakma l-mitlufa u ta' l-iben l-ħali. Il-Ħajja 1. Il-Mulej imur kontra l-kurrent. Ma jaħsibhiex bħalna. Jekk tintilef imqar nagħġa waħda jmur ifittixha, imqar jekk jirriskja lid-disgħa u disgħin l-oħra. Lest li jiġi jfittixna kull meta nintilfu. 2. Hemm bżonn li nkunu `ari li fil-ħajja tagħna nimxu wara Alla veru u mhux wara allat foloz. 3. Il-Mulej iħenn għalina kuljum. Hemm bżonn li nagħrfu l-ħniena u s-sabar tiegħu. 4. Il-konverżjoni u s-sejħa ta' San Pawl juru l-mod meraviljuż li bih il-Mulej jidħol fil-ħajja tagħna, anki meta mmorru kontrieh. 5. Il-Mulej irid jerfagħna mill-medjokrità ta' dnubietna. Lesti nħalluh? Oħloq fija, o Alla, qalb safja, ġedded ġewwa fija ruħ sewwa, u tneħħix minni l-Ispirtu qaddis tiegħek. NIBNU BIL-ĦSIEB U BIS-SALIB – It-23 Ħadd Matul is-Sena – 4 ta' Settembru 2016 It-23 Ħadd Matul is-Sena NIBNU BIL-ĦSIEB U BIS-SALIB Għerf 9:13-18b; Salm 89; Filemon 9b-10, 12-17; Luqa 14: 25-33 I l – Vanġelu Kotra kbira ta' nies kienet miexja miegħu; hu dar lejhom u qalilhom: "Min jiġi għandi ma jistax ikun dixxiplu tiegħi jekk ma jobgħodx lil missieru u 'l ommu u lil martu u lil uliedu, 'l ħutu subjien u bniet, u saħansitra lilu nnifsu. Min ma jerfax salibu u jimxi warajja ma jistax ikun dixxiplu tiegħi. "Għax min minnkom ikun irid jibni torri u ma joqgħodx bilqiegħda biex l-ewwelnett iqis in-nefqa, ħalli jara għandux biżżejjed biex iwassal sa l-aħħar? Għax jekk jiġrilu li jqiegħed is-sisien biex imbagħad ma jkunx jista' jtemm il-bini, kull min jarah jibda jwaqqgħu għaċ-ċajt u jgħid, 'Dan il-bniedem beda jibni u ma kellux il-ħila jkompli sa l-aħħar.' Jew liema sultan, li jkun sejjer jagħmel gwerra kontra sultan ieħor, ma joqgħodx l-ewwel bilqiegħda biex jara jekk jistax b'għaxart elef raġel iħabbatha ma' min ġej għalih b'għoxrin elf ruħ? Għax inkella, meta l-ieħor ikun għadu 'l bogħod, ikollu jibgħatlu ambaxxata biex jitolbu l-ftehim għall-paċi. Hekk ukoll ħadd ma jista' jkun dixxiplu tiegħi jekk ma jitlaqx ġidu kollu. Il-Ħsieb Ħafna nies kienu miexja lejn Ġesù. Ġesù jdur lejhom u qed idur lejja u lejk biex ifehimna li l-importanza tal-mixja miegħu hija li tibni fuq is-sens ta' sagrifiċċju tal-ħajja li ngħixu kuljum u fid-dawl tas-salib li huwa ġarr qabilna u li lkoll kemm aħna rridu nġorru. Ġesù jtenni li hemm bżonn li nkunu fid-dinja iżda mhux tad-dinja. Ma jridniex li nintrabtu. M'huwiex jgħid li ma għandniex inħobbu lil missierna u 'l ommna. Ġesù qed jgħidilna biex ma nintrabtux. Ma norbtu qalbna ma' xejn ħlief miegħu. U huwa jagħtina l-paċi. Din hija esperjenza li forsi qatt ma għaddejna minnha għax dejjem irbatna qalbna ma' xi ħaġa jew ma' ħajjitna. Dan id-diskors mhux faċli li tattwah. Trid kuraġġ u saħħa li l-Mulej biss jaf jagħti lilna. Hemm bżonn li l-proġetti tagħna naħsbuhom sewwa. Hemm bżonn li lkoll kemm aħna nħallu spazju għall-Mulej qabel kull ħaġa oħra. Ħafna drabi nkunu mal-Mulej meta niġu daharna mal-ħajt. Hemm bżonn għalhekk li nitkellmu aktar mal-Mulej u nħalluh ikellimna qabel ma nifgaw il-vuċi tiegħu bil-kompromessi ta' ħajjitna. Il-Kelma Fl-Ewwel Qari, meħud mill-Ktieb ta' l-Għerf, għandna lill-awtur ifiehem lil-Lhud li l-għerf veru ġej minn Alla u mhux mill-kultura Griega. Ebda ġens u beda kultura ma huma biżżejjed biex nagħrfu l-pjan ta' Alla. Is-Salm Responsorjali, meħud minn Salm 89, huwa talba biex il-Mulej isawwab fi qlubna l-għerf u l-grazzja tiegħu. "Għallimna ngħoddu jiem ħajjitna, biex hemm nimxu b'moħħ għaqli." Dan huwa l-messaġġ ċentrali ta' dan is-Salm. It-Tieni Qari huwa meħud mill-Ittra ta' San Pawl Appostlu lil Filemon. F'din l-unika ittra privata tiegħu, San Pawl jitlob lil ħabibu Filemon biex jilqa' mill-ġdid id-dar lil Onesimu li kien ħarab. Qallu bies jilqgħu lura, mhux aktar bħala lsir, iżda bħala ħuh fi Kristu. Fil-Vanġelu, meħud minn San Luqa, għandna lil Ġesù jitkellem dwar kif trid tkun il-mixja tad-dixxipli tiegħu. Trid tkun mixja mingħajr kompromessi. Il-Ħajja Ġesù jridna nimxu miegħu. Ġesù jridna dixxipli tiegħu. X'se nagħmlu? Ġesù jridna ninqatgħu mill-affarijiet ta' din id-dinja iżda nibqgħu ngħixu fid-dinja. Biex nagħmlu dan għandna bżonn inħaddnu l-kelma tiegħu u nissaffew mill-ħtijiet tagħna. It-talba tagħna llum trid tkun biex tassew il-Mulej isawwab fina l-għerf u l-grazzja tiegħu biex nagħrfu kull ħin ir-rieda tiegħu. Hemm bżonn li naħsbu sew fuq il-proġetti u l-għażliet ta' ħajjitna. Hemm bżonn li lil Kristu nżommuh magħna l-ħin kollu u b'hekk nevitaw kompromessi perikolużi. "Min ma jerfax salibu u jimxi warajja ma jistax ikun dixxiplu tiegħi." Hekk tenna Ġesù. Int u jien x'se nagħmlu? L-għażla f'idejna kuljum. inti tridni nerfa' s-salib kuljum, għinni nagħmel dan, għinni nwettaq bil-għerf li tagħtini, dak li hemm fir-ras tiegħek fuq il-ħajja tiegħi. Dan biss nixtieq Mulej. MIN HU FUQ JIĠI TAĦT! – It-22 Ħadd Matul is-Sena – 28 t'Awwissu 2016 It-22 Ħadd Matul is-Sena MIN HU FUQ JIĠI TAĦT! Bin Sirak 3:19 -21, 30-31; Salm 67; Lhud 12: 18-19, 22-24a; Luqa 14,1,7-14 I l – Vanġelu Darba, kien is-Sibt, daħal għand wieħed mill-kapijiet tal-Fariżej biex jiekol għandu, u huma qagħdu għajnejhom fih. Billi ra b'għajnejh kif il-mistednin bdew jagħżlu l-postijiet ta' quddiem fil-mejda, qalilhom din il-parabbola: "Meta wieħed jistiednek għal xi festa ta' tieġ, tmurx toqgħod fil-post ta' quddiem, li ma jkunx hemm xi mistieden aqwa minnek, u dak li jkun stieden lilek u lilu jiġi fuqek jgħidlek, 'Agħti l-post lil dan', u int imbagħad, b'regħxa ta' mistħija fuqek, ikollok tieħu l-post ta' l-aħħar. Għall-kuntrarju, meta tkun mistieden, mur inxteħet fil-post ta' l-aħħar, biex meta jiġi dak li stiednek jgħidlek, 'Ħabib, itla' f'post aktar 'il fuq.' U dan ikun ta' ġieħ għalik quddiem dawk kollha li jkunu fil-mejda miegħek. Għax kull min jitkabbar, jiċċekken; u min jiċċekken, jitkabbar." Mbagħad qal ukoll lil dak li kien stiednu: "Meta tagħti ikla jew pranzu, tistedinx lil ħbiebek jew lil ħutek jew lil qrabatek, u anqas ġirien għonja, għax għandhom mnejn imbagħad jistiednu lilek huma, u hekk iroddulek il-pjaċir li tkun għamiltilhom. Għall-kuntrarju, meta tagħmel ikla, stieden il-foqra, il-magħtubin, iz-zopop u l-għomja, u hieni int, għax dawn ma għandhomx minn fejn iroddulek pjaċir bi pjaċir, imma jroddhulek Alla meta l-ġusti jqumu għall-ħajja!" Il-Ħsieb Għax kull min jitkabbar, jiċċekken; u min jiċċekken, jitkabbar. Is-suppervja ħafna drabi tagħmi lill-bniedem u ma tħallih jara xejn u lil ħadd quddiemu. Bniedem supperv jagħmel lil kulħadd tapit u ċert li ma jarax xi jrid Alla minnu. Din tkun id-diżgrazzja kbira ta' ħajjitna. Hemm bżonn li naraw tassew li nsaffu kontinwament mill-ħajja tagħna kull sens ta' suppervja ġejja mill-egoiżmu. Il-Mulej illum, filwaqt li jurina l-kruha tas-suppervja, jurina kif nistgħu nfiqu minnha. Is-suppervja titfejjaq billi kontinwament tagħmel eżerċizzju ta' umiltà fil-ħajja tiegħek. Tipprova tkun inti għas-servizz ta' Ġesù fil-proxxmu. B'hekk biss nistgħu nfiqu u nersqu aktar lejn Alla meta aħna nħarsu madwarna u ngħinu lil min huwa fil-bżonn. Dawn jistgħu jkunu fil-familji tagħna, fil-postijiet tax-xogħol tagħna, fil-komunitajiet tagħna. Hemm bżonn li niċkienu aħna biex jidher Ġesù għax wara kollox l-unika darba li għola aktar minna Ġesù kien fuq is-salib imtertaq għal dnubietna biex jiksbilna s-salvazzjoni tagħna. Il-Kelma L-Ewwel Qari tal-lum, meħud mill-ktieb ta' Bin Sirak, huwa stedina għall-umiltàu biex wieħed ma jitkabbarx meta jkollu l-ġid, anzi jaqsmu ma' min huwa fqir u fil-bżonn. Is-Salm Responsorjali, minn Salm 67, juri li l-Mulej jaħseb ukoll fil-fqir u l-batut u ħejja post għalihom, għax Alla huwa "Missier il-Ħniena u difensur tar-romol." Fit-Tieni Qari mill-ittra lil-Lhud insibu li fir-Rabta l-Qadima l-Lhud kienu jersqu lejn Alla bil-biża' u t-tregħid. L-awtur ta' l-ittra lil-Lhud iħeġġeġ lin-nies jersqu lejn il-Mejda Ewkaristika mingħajr biża'. Fil-Vanġelu ta' San Luqa llum insibu lil Ġesù jidħol għand wieħed mill-kapijiet għall-ikla. Juża dan il-mument biex joħroġ fil-beraħ il-problema ta' dawk li jagħmlu kollox għal wiċċ in-nies b'tant suppervja. Isostni li ta' l-ewwel jiġu l-aħħar u ta' l-aħħar l-ewwel. Hemm bżonn eżerċizzju kbir fl-umiltà. Il-Ħajja Kemm tassew qatt għamilna eżami tal-kuxjenza dwar is-suppervja u l-egoiżmu fil-ħajja tagħna? Dejjem trid tgħaddi tiegħek? Dejjem int għandek raġun? Kemm qatt irriflettejt dwar l-għażliet li għamilt fil-ħajja tiegħek għall- foqra? Il-Mejda Ewkaristika tagħtina l-qawwa u ssaffina mill-egoiżmu u s-suppervja għax nirċievu l-ġisem u d-demm ta' Kristu mimlijin tjubija u fejqan. Kemm qed nersqu lejn dan is-sagrament bil-ferħ u mingħajr biża'? L-għażliet f'ħajjitna jridu jkunu ċari favur u mal-Mulej. Minkejja d-difetti tagħna hemm bżonn li ninħallu mis-suppervja u ngħixu b'umiltà l-jiem ta' ħajjitna. Mulej, taf li xi ftit jew wisq jien supperv. Għinni nħares lejk, lejn is-Salib, biex nagħraf inkun umli fil-ħajja tiegħi.
ĦAREĠ JIŻRA'... – Il-ħmistax-il Ħadd matul is-sena A – 16 ta' Lulju 2017 FEJN SEJJER?- L-erbatax-il Ħadd matul is-sena A – 9 ta' Lulju 2017 MINGĦAJR KOMPROMESSI – It-8 Ħadd matul is-sena A – 26 ta' Frar 2017 IL-FQAR: HENJIN JEW IMSIEKEN? – Ir-4 Ħadd Matul is-Sena A – 29 ta' Jannar 2017 Kattar Fina l-Fidi – Is-27 Ħadd matul is-sena Ċ – 2 t'Ottubru 2016 ISSA L-WAQT LI TEMMEN U TĦENN – Is-26 Ħadd matul is-sena Ċ – 25 ta' Settembru 2016 Il-25 Ħadd matul is-sena – Sena Ċ – 18 ta' Settembru 2015 L-24 Ħadd matul is-sena – Sena Ċ – 11 ta' Settembru 2016 NIBNU BIL-ĦSIEB U BIS-SALIB –  It-23 Ħadd Matul is-Sena – 4 ta' Settembru 2016 MIN HU FUQ JIĠI TAĦT! – It-22 Ħadd Matul is-Sena – 28 t'Awwissu 2016